Venstre skal på jagt efter en ny borgmesterkandidat i Frederikshavn Kommune. Mette Hardam, der var partiets spydspids ved valget i 2021, ønsker nemlig ikke at genopstille. Det skriver Kanal Frederikshavn . - Jeg har ikke lyst til at være borgmesterkandidat, så partiet skal finde en anden, og her er det kommuneforeningen, som har bolden, siger Mette Hardam til den lokale web-avis. Mette Hardam fik med sine 1536 stemmer næstflest ved kommunalvalget i Frederikshavn Kommune i 2021.  Hun kunne dog ikke røre 'valgets dronning' Birgit Stenbak Hansen, som skrabede hele 13.230 stemmer til sig. I 2022 satte Mette Hardam alt ind på at blive valgt ind i Folketinget. Derfor overlod hun gruppeformandsposten til Peter Sørensen (V). - Har det som en fisk i vandet Det lykkedes dog ikke den - nu tidligere borgmesterkandidat - at blive valgt ind. Selvom vi er på den anden side af folketingsvalget, har hun altså ikke ønsket at få gruppeformandsposten igen. - Jeg er faktisk meget glad for de poster, jeg har nu i Arbejdsmarkedsudvalget og Socialudvalget. Det var de områder, som drev mig ind i politik, og jeg har ikke behov for at få disse poster skiftet ud. Jeg har det som en fisk i vandet med de to udvalg, som udgør mere end 50 procent af kommunens økonomi. Meget er ganske vist lovbestemt, men det er enormt vigtige områder, mener Mette Hardam. Mette Hardam sigter i stedet atter efter at blive Venstres folketingskandidat i Frederikshavn-kredsen. - Der er behov for en lokal borgerlig stemme heroppe, som kender maskinrummet i kommunen, mener Mette Hardam.

Referat:
Mette Hardam ønsker ikke at være Venstres frontfigur ved kommunalvalget i 2025.